ระเบียบคณะกรรมการพลังงานปรมาณูเพื่อสันติ
ระเบียบคณะกรรมการพลังงานปรมาณูเพื่อสันติ
ว่าด้วย
วิธีการรักษาความมั่นคงปลอดภัยของวัสดุพลอยได้
พ.ศ. ๒๕๕๔
 

อาศัยอำนาจตามความในมาตรา ๔ วรรคหนึ่ง (๓) (๔) และมาตรา ๙ (๓) (๔)
แห่งพระราชบัญญัติพลังงานปรมาณูเพื่อสันติ พ.ศ. ๒๕๐๔ และข้อ ๘ (๖)
ของกฎกระทรวงกำหนดเงื่อนไขวิธีการขอรับใบอนุญาตและการดำเนินการเกี่ยวกับวัสดุนิวเคลียร์พิเศษ
วัสดุต้นกำลัง วัสดุพลอยได้หรือพลังงานปรมาณู พ.ศ. ๒๕๕๐ ซึ่งออกตามความในพระราชบัญญัติพลังงานปรมาณูเพื่อสันติ
พ.ศ. ๒๕๐๔ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๐ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการพลังงานปรมาณูเพื่อสันติจึงออกระเบียบไว้ ดังนี้

ข้อ ๑ ระเบียบนี้เรียกว่า
ระเบียบคณะกรรมการพลังงานปรมาณูเพื่อสันติ
ว่าด้วยวิธีการรักษาความมั่นคงปลอดภัยของวัสดุพลอยได้ พ.ศ. ๒๕๕๔

ข้อ ๒[๑] ระเบียบนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ข้อ ๓ ผู้ยื่นคำขออนุญาตวัสดุพลอยได้ประเภทที่
๑ และ ๒ ตามประกาศคณะกรรมการพลังงานปรมาณูเพื่อสันติ เรื่อง
มาตรฐานความปลอดภัยเกี่ยวกับรังสี พ.ศ. ๒๕๔๙
ต้องเสนอวิธีการรักษาความมั่นคงปลอดภัยของวัสดุพลอยได้เพื่อป้องกันการใช้หรือการเคลื่อนย้ายโดยมิได้รับอนุญาต
รวมถึงการป้องกันการโจรกรรมหรือการทำให้วัสดุพลอยได้เกิดการแพร่กระจาย
โดยต้องแน่ใจว่าวัสดุพลอยได้ต้องได้รับการควบคุมดูแลอย่างเข้มงวดตลอดเวลา
และสามารถป้องกันมิให้ผู้ไม่ได้รับอนุญาตเข้าหรือออกสถานที่จัดเก็บ
สถานที่ปฏิบัติงานหรือสถานที่ติดตั้งได้
ซึ่งการรักษาความมั่นคงปลอดภัยของวัสดุพลอยได้ประเภทที่ ๑ และ ๒
ต้องเป็นไปตามข้อกำหนด ดังนี้
(๑) สถานที่จัดเก็บ
สถานที่ปฏิบัติงานหรือสถานที่ติดตั้งวัสดุพลอยได้ต้องมีระบบการรักษาความมั่นคงปลอดภัยและระบบเตือนภัย
เพื่อป้องกันมิให้มีการบุกรุกหรือการโจรกรรมได้โดยง่ายซึ่งผู้ยื่นคำขออนุญาตจะต้องดำเนินการไม่ต่ำกว่ามาตรฐานตามที่ปรากฏในบัญชี
๑ แนบท้ายระเบียบนี้
(๒) วัสดุพลอยได้ต้องอยู่ในภาชนะบรรจุที่ออกแบบมาโดยเฉพาะ
ซึ่งสามารถลดระดับรังสีให้อยู่ในเกณฑ์ที่ถือว่าปลอดภัยสำหรับผู้ปฏิบัติงาน
และมีระบบล็อกที่ภาชนะเพื่อป้องกันการใช้วัสดุพลอยได้โดยไม่ได้รับอนุญาตหรือป้องกันการทำให้วัสดุพลอยได้เกิดการแพร่กระจาย
(๓) ต้องมีผู้รับผิดชอบดำเนินการทางเทคนิคเกี่ยวกับรังสีหรือผู้ที่ได้รับมอบหมายให้ดูแลสถานที่จัดเก็บ
สถานที่ปฏิบัติงานหรือสถานที่ติดตั้งวัสดุพลอยได้
(๔)
ต้องมีระบบบัญชีควบคุมวัสดุพลอยได้ที่มีไว้ในครอบครองโดยระบุให้ทราบถึงชนิดของไอโซโทป
ปริมาณ (กัมมันตภาพหรือน้ำหนัก) จำนวนรายการของวัสดุพลอยได้
และต้องมีการตรวจสอบบัญชีดังกล่าวเป็นระยะๆ อย่างน้อยเดือนละครั้ง
เพื่อยืนยันความถูกต้องครบถ้วนของวัสดุพลอยได้
(๕) ต้องมีการตรวจตรา และตรวจวัดระดับรังสี ณ บริเวณสถานที่จัดเก็บ
สถานที่ปฏิบัติงานหรือสถานที่ติดตั้งวัสดุพลอยได้เป็นประจำอย่างน้อยเดือนละครั้ง
เพื่อให้แน่ใจว่าสถานที่ ภาชนะบรรจุ ระบบการรักษาความมั่นคงปลอดภัย
และระบบเตือนภัยตาม (๑) ยังอยู่ในสภาพปกติ
(๖) การขนส่งวัสดุพลอยได้ต้องมีการควบคุมดูแลความมั่นคงปลอดภัย
เพื่อป้องกันการโจรกรรมและอุบัติเหตุทางรังสี

ข้อ ๔ ข้อมูลตามข้อ ๓ ต้องเก็บไว้เพื่อการตรวจสอบของพนักงานเจ้าหน้าที่ของสำนักงานปรมาณูเพื่อสันติ


ประกาศ
ณ วันที่ ๒๓ ธันวาคม พ.ศ. ๒๕๕๔
กิตติรัตน์
ณ ระนอง
รองนายกรัฐมนตรี
ประธานกรรมการพลังงานปรมาณูเพื่อสันติ
[เอกสารแนบท้าย]

๑. บัญชี
๑ 

(ดูข้อมูลจากภาพกฎหมาย)











ปริยานุช/ผู้จัดทำ
๒ เมษายน ๒๕๕๕

ชาญ/ผู้ตรวจ
๑๐ เมษายน ๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๕๖ ง/หน้า ๖/๒๖ มีนาคม ๒๕๕๕